'สยามซิตี้'เฮเบี้ยแตะพันล.
สยามซิตี้ฯ เฮ ประกันภัยพีเอดันเบี้ยทะลุพันล้านบาท เร่งสร้างระบบบริการผ่านดิจิทัลรองรับลูกค้าเพิ่ม
29 ต.ค. 2565

สยามซิตี้ฯ เฮ ประกันภัยพีเอดันเบี้ยทะลุพันล้านบาท เร่งสร้างระบบบริการผ่านดิจิทัลรองรับลูกค้าเพิ่ม
นายศิริลักษณ์ เมืองศรี กรรมการผู้จัดการ บริษัท สยามซิตี้ประกันภัย เปิดเผยว่า ขณะนี้ยอดขายประกันภัยของบริษัทมีเบี้ยรับรวมเกิน 1,000 ล้านบาท เติบโตเพิ่มขึ้น 20% เมื่อเทียบกับงวดเดียวกันของปีที่ผ่านมา เป็นไปตามเป้าหมายที่วางไว้ และคาดว่าสิ้นปี 2559 นี้ จะมีเบี้ยรับรวมเป็นไปตามเป้าหมาย 1,100 ล้านบาท   “ยอดขายประกันของบริษัทโตจากเบี้ยประกันอุบัติเหตุส่วนบุคคล (พีเอ) ทั้งประเภทกลุ่มพนักงาน ประกันกลุ่มลูกค้าสินเชื่อ และแบบรายบุคคลที่เป็นตลาดหลักของบริษัท โดยมีสัดส่วน 75% ในขณะที่ประกันภัยรถยนต์ของบริษัทมีสัดส่วน 25%” นายศิริลักษณ์ กล่าว
นายศิริลักษณ์ กล่าวว่า บริษัทมีการขยายช่องทางการจัดจำหน่ายเพิ่มขึ้น ทั้งจากบริษัทนายหน้าประกันภัย ตัวแทน คู่ค้าทางธุรกิจทำให้ได้ลูกค้าหลากหลายกลุ่ม สำหรับปี 2560 ตั้งเป้าหมายเป็นปีแห่งคุณภาพการให้บริการ และปีแห่งคุณภาพงาน ไม่ได้เน้นการเติบโตของยอดขาย โดยจะมีการนำระบบดิจิทัลเข้ามาให้บริการ เพื่อให้เกิดความสะดวก รวดเร็ว ซึ่งขณะนี้อยู่ระหว่างการพัฒนาแอพพลิเคชั่นเพื่อให้ลูกค้าทั่วประเทศใช้บริการได้ รองรับจำนวนลูกค้าที่มีเพิ่มมากขึ้น
“ในปีหน้าเรายังคงเน้นหนักไปที่การทำตลาดพีเอ ทั้งรายเดี่ยว กลุ่ม และนักเรียน เช่นที่ผ่านมาทำให้เราเป็นบริษัทขนาดเล็กที่มีเบี้ยพีเอติดอันดับ 9 จาก 10 อันดับแรกของบริษัทที่มีเบี้ยพีเอสูงสุด ซึ่งเป็นจุดแข็งและธุรกิจนี้ยังแข่งขันไม่รุนแรงเหมือนธุรกิจประกันภัยรถยนต์”นายศิริลักษณ์ กล่าว
ทั้งนี้ 9 เดือนแรก บริษัทมีเบี้ยรับรวม 947 ล้านบาท ส่วนใหญ่มาจากการประกันภัยอุบัติเหตุ 623 ล้านบาท ประกันภัยรถยนต์ภาคสมัครใจ 147 ล้านบาท ประกันภัย พ.ร.บ. 52 ล้านบาท ที่เหลือเป็นประกันภัยที่ไม่ใช่รถยนต์